Onderwysdepartement stel korter vakansies, minder eksamens voorArgieffoto ter illustrasie (Foto: Unsplash) Die departement van basiese onderwys (DBO) stel voor dat skoolvakansies vir die res van die jaar verkort, die kurrikulum uitgedun en die Junie-eksamen opgeskort word om verlore tyd weens die algehele afsondering in te haal. Die DBO het die afgelope week voorstelle aan die kabinet voorgelê oor hoe die res van die skooljaar aangepak kan word om die effekte van Covid-19 en algehele afsondering te verlig. Dié voorstelle bied ŉ oplossing vir die skooldae wat verlore gegaan het weens die instelling en verlenging van algehele afsondering om die verspreiding van Covid-19 te beperk. In ŉ voorlegging wat Donderdag aan skole gestuur is, sit die departement dié plan uiteen. Die voorstelle is nog nie goedgekeur nie en is geskoei op die aanname dat die tydperk van algehele afsondering aan die einde van April opgehef word. Maroela Media het dié voorlegging onder oë gehad. Indien die tydperk van afsondering nie verleng word nie, sal onderwysers volgens die departement se plan weer op 4 Mei terugkeer skool toe. Gr. 7- en gr. 12-leerders moet op 6 Mei weer begin skoolgaan en die ander grade sal tot en met Julie twee grade op ŉ slag infaseer word. Die volgende grade sal eers begin skoolgaan wanneer die ander grade ten volle aangepas het by die nuwe omgewing. Die voorstel is dat gr. R tot gr.2-leerders heel laaste op 15 Julie terugkeer skool toe. Volgens die departement se voorlegging sou 25 dae – omtrent 175 ure – van onderwys dan reeds verlore gegaan het. Die departement maak egter staat daarop dat leerders ŉ vorm van akademiese ondersteuning tuis sou gehad het. Die departement oorweeg dit om vir verlore tyd op te maak deur die Junie-, September- en Desember-vakansies korter te maak. Die departement stel voor dat die Junie-vakansie slegs een week duur, die September-vakansie slegs een dag en dat die Desember-vakansie op 9 Desember begin. Die DBO stel ook voor dat die Junie-eksamen afgeskaf word en die matriekeindeksamen eers in Desember afgehandel word. Die kurrikulum moet ook uitgedun en aangepas word. Om te verseker dat leerders steeds beskerm word teen Covid-19-besmetting, stel die departement voor dat klasgroottes aangepas word om behoorlike sosiale afstande te handhaaf. Skole sal ook aan die nodige maatreëls vir sanitasie en higiëne moet voldoen. Elijah Mhlanga, departementele woordvoerder, wou nie op dié dokument kommentaar lewer nie.